En 31-årig mand har fået en tillægsstraf på to års fængsel, efter at Retten i Aalborg tirsdag kendte ham skyldig i at have begået en grov voldtægt i Aalborg i 2017. Det oplyser anklager Mette Bendix fra Nordjyllands Politi. Voldtægten, som manden er dømt for, fandt sted 1. juli 2017, men den blev først anmeldt tidligere i år, og derfor har sagen først været for retten nu. Den 31-årige mand er i forvejen fængslet for at have begået anden kriminalitet, og derfor er det en tillægsstraf, retten tirsdag idømte ham. Truede med kniv Voldtægten fandt sted om eftermiddagen 1. juli 2017 på et grønt område i Aalborg. Her truede den dømte sig med en kniv til samleje og andet seksuelt forhold end samleje med en kvinde. Manden pressede ifølge anklageskriftet en kniv mod kvindens hals og holdt en hånd for hendes mund, hvorefter han begik voldtægten. Under forløbet snittede han kvinden på halsen med kniven og sagde, at han ville skære halsen over på hende, hvis hun sagde noget. - Det er en meget skærpende omstændighed, siger anklager Mette Bendix. Den 31-årige mand blev ifølge anklageren dømt i henhold til anklageskriftet. Det er uvist, om han anker dommen.

Referat:
En 31-årig mand blev tirsdag idømt en straf på to års fængsel for en voldtægt, han begik i Aalborg i 2017.